
RAPORT  COMUN
asupra propunerii legislative pentru abrogarea alin. (5) al art. 5 din Ordonanța de urgență a Guvernului nr. 96/2012 privind stabilirea unor măsuri de reorganizare în cadrul administrației publice centrale și pentru modificarea unor acte normative 
(Plx. 114/2019)


1. În conformitate cu prevederile art. 95 din Regulamentul Camerei Deputaţilor, republicat, cu adresa nr. Plx. 114 din 11 martie 2019, Comisia pentru agricultură, silvicultură, industrie alimentară şi servicii specifice, Comisia pentru învățământ, știință, tineret și sport și Comisia pentru administrație publică și amenajarea teritoriului au fost sesizate spre dezbatere, în fond, cu propunerea legislativă pentru abrogarea alin.(5) al art. 5 din Ordonanța de urgență a Guvernului nr. 96/2012 privind stabilirea unor măsuri de reorganizare în cadrul administrației publice centrale și pentru modificarea unor acte normative.

La întocmirea prezentului raport comun, Comisiile au analizat avizul negativ al Comisiei juridice, de disciplină și imunități, avizul negativ al Consiliului Legislativ nr. 958/09.10.2018,  avizul favorabil al Consiliului Economic și Social nr. 4884/25.09.2018,  Punctul de vedere negativ al Guvernului nr. 127/01.02.2019 și Punctul de vedere al Academiei de Ştiinţe Agricole şi Silvice "Gheorghe lonescu-Şişeşti" nr. 1509/25.03.2019.

Propunerea legislativă are ca obiect de reglementare abrogarea art. 5 alin.(5) din Ordonanța de urgență a Guvernului nr. 96/2012, aprobată cu modificări și completări prin Legea nr. 71/2013, cu modificările și completările ulterioare, în sensul revenirii în subordinea Academiei de Ştiinţe Agricole şi Silvice "Gheorghe lonescu-Şişeşti" a unor institute agricole naționale. Scopul revenirii ar fi ca  toată cercetarea agricolă (...) să fie într-un singur loc (la ASAS) și să răspundă obiectivelor stabilite de Ministerul Agriculturii și Dezvoltării Rurale. Potrivit expunerii de motive, institutele la care se face referire sunt următoarele: Institutul Național de Cercetare - Dezvoltare Agricolă Fundulea, Institutul Național  de Cercetare -  Dezvoltare pentru Cartof şi Sfeclă de Zahăr Braşov, Institutul Naţional de Cercetare - Dezvoltare pentru Biologie şi Nutriţie Animală - IBNA Baloteşti și Institutul de Cercetare-Dezvoltare pentru Protecția Plantelor București.

2.  În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.

3. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.
Propunerea legislativă a fost respinsă de Senat, în calitate de primă Cameră sesizată, în şedinţa din 6 martie 2019.

4. În conformitate cu prevederile art. 61 şi art. 63 din Regulamentul Camerei Deputaţilor, republicat, Comisiile au dezbătut propunerea legislativă în şedinţe separate.

Comisia pentru învățământ, știință, tineret și sport a examinat propunerea legislativă în şedinţa din 26 martie 2019. La lucrările Comisiei au participat 18 deputaţi, din totalul de  24 membri ai Comisiei.
La dezbaterea propunerii legislative au participat ca invitați, în conformitate cu prevederile art. 55 din Regulamentul Camerei Deputaţilor, republicat:  doamna Daniela Paula Ursu - șef birou, Ministerul Agriculturii și Dezvoltării Rurale, domnul Iulian Cristache – consilier, Ministerul Cercetării și Inovării,  domnul prof. univ. dr. ing. Valeriu Tabără  - președinte și domnul Marian Bogoiescu - vicepreședinte în cadrul Academiei de Ştiinţe Agricole şi Silvice "Gheorghe Ionescu-Şişeşti".
În urma dezbaterilor, Comisia pentru învăţământ, ştiinţă, tineret şi sport a propus, cu 16 voturi pentru și 2 abțineri,  respingerea propunerii legislative.

Comisia  pentru administrație publică și amenajarea teritoriului a examinat propunerea legislativă  în şedinţa din 26 martie 2019. La lucrările Comisiei au participat 21 deputaţi, din totalul de  23 membri ai Comisiei.
La dezbateri au participat, în conformitate cu prevederile art. 55 din Regulamentul Camerei Deputaților, republicat, în calitate de invitați: domnul prof.univ.dr.ing.Valeriu Tabără - președinte în cadrul Academiei de Ştiinţe Agricole şi Silvice "Gheorghe Ionescu-Şişeşti" și domnul Iulian Cristache - consilier, Ministerul Cercetării și Inovării.
În urma dezbaterilor și a opiniilor exprimate, membrii Comisiei pentru administrație și amenajarea teritoriului au hotărât, în unanimitate de voturi, respingerea propunerii legislative.

Comisia pentru agricultură, silvicultură, industrie alimentară și servicii specifice a examinat propunerea legislativă în ședința din 25 iunie 2019. La lucrările Comisiei au participat 24 deputaţi, din totalul  de 24 membri ai Comisiei.
La dezbaterea propunerii legislative au participat ca invitați, în conformitate cu prevederile art. 55 din Regulamentul Camerei Deputaţilor, republicat:   domnul Sorin Claudiu Roșu Mareș, secretar de stat, Ministerul Agriculturii și Dezvoltării Rurale, domnul Silviu Dănuți Măcuță, secretar de stat,  Ministerul Cercetării și Inovării,  domnul prof. univ. dr. ing. Valeriu Tabără  - președinte și domnul Ioan Jelev - vicepreședinte în cadrul Academiei de Ştiinţe Agricole şi Silvice "Gheorghe Ionescu-Şişeşti".
În urma dezbaterilor, Comisia pentru agricultură, silvicultură, industrie alimentară și servicii specifice a propus, în unanimitate de voturi, respingerea propunerii legislative.

În urma dezbaterilor, membrii celor trei Comisii propun Plenului Camerei Deputaților respingerea propunerii legislative din următoarele considerente:
- abrogarea dispoziţiilor art. 5 alin. (5) din Ordonanţa de urgenţă a Guvernului nr. 96/2012 nu are ca efect îndeplinirea scopului științific menționat în Expunerea de motive și revenirea institutelor, centrelor sau staţiunilor respective în coordonarea ori în subordinea Academiei Romane şi a academiilor de ramură, deoarece efectele abrogării sunt doar pentru viitor, nu retroactiv. Efectul imediat al abrogării este încetarea manifestării de voinţă ce a făcut obiectul actului normativ abrogat, deci nu şi revenirea la situaţia anterioară;
- pentru obţinerea scopului descris în Expunerea de motive, s-ar fi impus adoptarea unor acte normative de nivelul hotărârilor de guvern, ținând cont de prevederile art. 5 alin. (4) lit. a) din Ordonanţa de urgenţă a Guvernului nr. 96/2012, și reglementarea clară a trecerii entităţilor în discuţie din coordonarea Ministerului Cercetării şi Inovării în coordonarea Academiei de Științe Agricole şi Silvice "Gheorghe Ionescu-Șişeşti", precum şi a altor eventuale aspecte punctuale determinate de schimbarea coordonării respective. În plus, în măsura în care s-ar afecta raporturi sau situații juridice ce au apărut prin respectarea reglementării normative în vigoare, dar care nu și-au produs în întregime efectele până la data intrării în vigoare a noilor reglementări propuse, sunt necesare dispoziții tranzitorii, conform prevederilor art. 26 din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare;
- în același timp, este necesară clarificarea raporturilor ierarhice ale institutelor din domeniul agricol cu Ministerul Cercetării și Inovării și cu Academia de Științe Agricole şi Silvice "Gheorghe Ionescu-Șişeşti", prin modificarea Legii nr. 45/2009 privind organizarea şi funcţionarea Academiei de Ştiinţe Agricole şi Silvice "Gheorghe Ionescu-Şişeşti" şi a sistemului de cercetare-dezvoltare din domeniile agriculturii, silviculturii şi industriei alimentare, cu modificările şi completările ulterioare;
- totodată, dispozițiile art. 5 alin. (5) din Ordonanţa de urgenţă a Guvernului nr. 96/2012 fac referire la toate institutele, centrele sau staţiunile aflate în coordonarea ori în subordinea Academiei Române şi a academiilor de ramură, dar numai cu acordul Academiei Române şi al academiilor de ramură. Prin urmare, efectele juridice ale abrogării s-ar extinde și asupra celorlalte unități de cercetare-dezvoltare, nu numai asupra celor menționate expres în Expunerea de motive. 

